Document ID: 32007D0021

KOMMISSIONENS BESLUTNING
af 22. december 2006
om ændring af beslutning 2005/760/EF for så vidt angår visse beskyttelsesforanstaltninger over for højpatogen aviær influenza og import af fugle bortset fra fjerkræ til Fællesskabet
(meddelt under nummer K(2006) 6969)
(EØS-relevant tekst)
(2007/21/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4, og
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 18, stk. 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter (3), der føres ind i Fællesskabet, særlig artikel 22, stk. 6, og
ud fra følgende betragtninger:
(1)
Efter udbruddet i 2004 af aviær influenza i Sydøstasien forårsaget af en højpatogen virusstamme vedtog Kommissionen en række beskyttelsesforanstaltninger over for denne sygdom. Foranstaltningerne omfattede blandt andet Kommissionens beslutning 2005/760/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande for så vidt angår import af fugle i fangenskab (4). Kommissionens beslutning 2005/760/EF anvendes indtil den 31. december 2006.
(2)
Ekspertpanelet for Dyrs Sundhed og Velfærd under Den Europæiske Fødevaresikkerhedsautoritet (EFSA) afgav den 27. oktober 2006 en videnskabelig udtalelse om dyresundheds- og dyrevelfærdsrisici i forbindelse med import til Fællesskabet af andre fugle end fjerkræ (i det følgende benævnt »udtalelsen«). Udtalelsen blev officielt tilgængelig den 14. november 2006.
(3)
I udtalelsen blev der peget på en række områder, hvor forbedringer vil kunne reducere en identificeret sundhedsrisiko i forbindelse med import af andre fugle end fjerkræ. I udtalelsen gøres blandt andet opmærksom på risikoen for spredning af virussygdomme som for eksempel aviær influenza og Newcastle disease gennem import af andre fugle end fjerkræ, og der peges på mulige redskaber og løsningsmodeller, der kan reducere en identificeret dyresundhedsmæssig risiko i forbindelse med import af disse fugle. Denne videnskabelige udtalelse vil være med til at afgøre EU's fremtidige politik med hensyn til dyresundheds- og dyrevelfærdsaspekterne ved en sådan import, og det er derfor vigtigt, at det videnskabelige input, som Kommissionen modtager, vurderes korrekt, idet der tages nøje hensyn til udtalelsens konklusioner og henstillinger, således at der kan indføres en konsekvent ordning for denne import.
(4)
Med hensyn til foranstaltningerne i beslutning 2005/760/EF påbegyndte Kommissionen sin evaluering af udtalelsen umiddelbart efter dens frigivelse, og en første analyse af udtalelsen og de potentielle ændringer af disse foranstaltninger fandt sted på et møde i en ekspertarbejdsgruppe under Den Stående Komité for Fødevarekæden og Dyresundhed den 14. november 2006 og på mødet i Den Stående Komité for Fødevarekæden og Dyresundhed den 27. november 2006. På baggrund af den nuværende dyresundhedssituation i verden med hensyn til aviær influenza bør restriktionerne i beslutning 2005/760/EF videreføres i en kort overgangsperiode for i tråd med medlemsstaternes tilkendegivelser på mødet den 27. november 2006 at give medlemsstaterne og Kommissionen mulighed for i nært samarbejde med disse, at afslutte denne evaluering og forberede de foranstaltninger, der skal fastsættes.
(5)
Beslutning 2005/760/EF bør ændres i overensstemmelse hermed.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I artikel 6 i beslutning 2005/760/EF ændres »31. december 2006« til »31. marts 2007«.
Artikel 2
Medlemsstaterne træffer straks de fornødne foranstaltninger for at efterkomme denne beslutning og offentliggør foranstaltningerne. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 22. december 2006.

Labels: 0
3
20
6